**韻律**（粵拼：wan5 leot6；英文：**prosody**），又或者叫**超音段成份**（粵拼：ciu1 jam1 dyun6 sing4 fan6；英文：**suprasegmental**），可以係指講嘢嘅聲當中一啲唔係元音同輔音、但可以影響「句嘢表達緊啲乜意思」嘅特性，例子可以睇吓多數漢語都有嘅聲調。

音高使用
----

内文：聲調、語調同高低重音
睇埋：音高
聲調同語調都係涉及音高上嘅變化，當中聲調係靠一段音節嘅音高變化規律嚟辨別唔同嘅字詞或者形態素，而語調就係表達緊一啲獨立於字詞本身嘅意思。例如粵語就係一隻聲調語言，而英文唔係聲調語言但係有語調，具體例子：

* 粵語聲調：**詩**（粵拼：si1）、**試**（粵拼：si3）同埋**事**（粵拼：si6）噉—呢幾款音節嘅元音同輔音相同，但音高唔同咗，就變咗意思唔同嘅形態素；
* 英文語調：喺英文入便，啲句子如果最尾嗰段音高上升，就係變咗做問句，例如 **He is rich**（/hiː ɪz rɪʧ/）就噉係「佢好有錢」嘅意思，但係如果句嘢最尾嗰橛音高上升變成 /hiː ɪz ↗rɪʧ/，就會變成係問緊「佢好有錢？」噉嘅意思。

由此可見，英文並唔會因為音高變咗，令到讀出嚟嘅音變咗唔同嘅形態素，音高變化所表達嘅嘢，完全獨立於啲字詞本身嘅意思。好似粵語、客家話、標準官話、越南話同泰國話等嘅聲調語言，會將唔同嘅聲調當成唔同嘅音素（聲調音素），聲調唔同會令到一段語音變咗唔同字詞。

聲調被指係比較少見：音系類型研究表明，聲調局限於某啲語言，例如漢語喺呢方便就出晒名，多數嘅漢語都有聲調；而語調就似乎比較普世，世上大多數語言（無論邊個語系）都有。

### 聲調輪廓

内文：聲調輪廓
除咗分聲調語言同非聲調語言，語言仲可以按聲調輪廓嚟分類：聲調輪廓係講緊一隻聲調語言入面嘅聲調，可能會有「喺一隻字或者段音節中途音高變」噉嘅情況；如果畫返幅圖，當中 Y 軸做音高 X 軸做時間，啲聲調會成唔平嘅線，每隻聲調都有一個「輪廓」，例如下圖就係粵語**詩史試時市事**嗰 6 個調嘅輪廓；粵語啲聲調嘅輪廓相對比較簡單，一個聲調（大致上）一係平、一係升、一係跌，相比之下例如普通話嘅第三聲調就有「喺隻字途中，音高開頭嗰陣跌，跟住升」嘅情況。

有一啲聲調語言係冇輪廓可言，即係話佢哋啲聲調冚唪唥都係大致平嘅，唔同聲調嘅唯一分別在於音高唔同，呢啲聲調語言就係所謂嘅純平聲調語言。

輕重規律
----

内文：輕重讀
輕重讀，又叫重音，可以大致理解為一截音節「有幾勁」—當中「勁嘅程度」可以由多個聲學特性嚟反映，最主要一般係睇嗰截音節「有幾大聲」，愈大聲就算係愈強勁。除此之外，「勁嘅程度」亦局部取決於嗰截音節嘅長度（愈長愈勁）同埋音高（愈高音愈勁）等嘅要素。喺 IPA 當中，主重音會用上撇號（ˈ）標，而次重音就會用下撇號（ˌ）嚟標。

廿一世紀初嘅粵語被指係冇乜明顯嘅輕重讀現象，但係好多語言同方言都有。例如廿一世紀初嘅英文就有所謂嘅詞重音現象，即係話喺多音節嘅字詞當中「邊一截音節要重音」可以起到區分詞義嘅作用，例子：

|  |  |  |
| --- | --- | --- |
| **隻字詞羅馬字點寫** | **詞彙 1** | **詞彙 2** |
| Present  | /'pre-zənt/，名詞指**禮物** | /pri-'zent/，動詞指**匯報** |
| Permit  | /ˈpər-ˌmit/，名詞指**准許證** | /pər-ˈmit/，動詞指**准許** |
| Subject  | /ˈsʌb dʒɪkt/，名詞指**科目**或者**課題** | /səbˈdʒɛkt/，動詞大致指**支配**或者**佔領** |

等時特性
----

内文：等時
等時，可以話係相當於樂理講嘅節奏。

睇埋
--

* 語音學
* 音系
* 樂理

引咗
--

篇文用咗嘅行話或者專有名詞，英文（或者第啲外語）版本如下：

1. ↑  tone
2. ↑  intonation
3. ↑  toneme
4. ↑  tone contour
5. ↑  register-tone languages
6. ↑  stress
7. ↑  lexical stress
8. ↑  isochrony

篇文引用咗以下呢啲文獻同網頁：

1. ↑  3.7 Suprasegmentals. *Essentials of Linguistics*. Open Library.
2. ↑  Gussenhoven, C. (2005). *The Phonology of Tone and Intonation* (PDF), Cambridge University Press，講到聲調同語調嘅音系學分析。
3. ↑  Remijsen, Bert (2013). "Tonal alignment is contrastive in falling contours in Dinka". *Language*. 89 (2): 297-327.
4. ↑  Zhang, Y. Nissen, S. L. & Francis, A. L. (2008). Acoustic characteristics of English lexical stress produced by native Mandarin speakers. *The Journal of the Acoustical Society of America*, 123(6), 4498-4513. **English Stress**
5. ↑  Tong, X. Lee, S. M. K. Lee, M. M. L. & Burnham, D. (2015). A tale of two features: Perception of Cantonese lexical tone and English lexical stress in Cantonese-English bilinguals. *PloS one*, 10(11), e0142896.
6. ↑  permit. *Merriam-Webster*.
7. ↑  （英文） 語言韻律嘅語音學，牛津大學出咗篇文講語言韻律。

| * 睇
* 傾
* 改
語音學相關課題 |
| --- |
| **語音學**：語言學嘅基礎領域，專門研究講嘢發出嘅聲 |
| **基本概念**
* 講嘢 · 聲 · 單音 · 國際音標 · 標音（嚴式同寛式）
 |
| **發聲語音學**
* 聲道 · 固有音響 · 元音（雙元音 · 元音圖）同埋輔音（清濁音 · 送氣 · 複輔音） · 發聲（緊喉聲 · 氣聲） · VOT調音部位（唇音 · 脷尖前音 · 舌冠音 · 齒齦後音 · 硬顎音 · 軟顎音 · 喉嚨椗音 · 喉輔音）調音方法（鼻音 · 塞音 · 塞擦音 · 擦音 · 近音 · 流音 · 邊音） · 氣流機制（肺部氣流音 · 搭嘴音） · 源-濾波器模型
 |
| **語言聲學**
* 聲波同波動 · 頻率 · 時頻譜 · 共振峰 · 音節 · 韻律（重音 · 音高、聲調、高低重音同語調） · 等時
 |
| **聽覺語音學**
* 聽覺同耳仔 · 聽嘢 · 語音感知同聲質提示 · 聲嘅神經編碼 · 語音分割 · 音高感知 · 語音感知嘅運動理論
 |
| **拉雜相關**
* 音素
* 語音組合
* 口音
* 失語症
* 特徵文字
* 語音識別
* 語言學（音系 · 第二語言習得）
* 樂理同唱歌
* 配音
* 韻文
 |